Kārlis Ezeriņš

Kārlis Ezeriņš (,  — ) bija latviešu virsnieks, Krievijas Impērijas armijas ģenerālmajors (1916), Padomju Latvijas armijas štāba Administratīvās daļas priekšnieks (1919), Latvijas Bruņoto spēku ģenerālis (1920).

 Dzīvesgājums 
Dzimis 1868. gada 10. septembrī Bauskas pagastā. 1888. gadā kā savvaļnieks iestājās Krievijas Impērijas armijā, 1892. gadā pabeidza mācības Viļņas junkurskolā un studēja Nikolaja Ģenerālštāba akadēmijā Pēterburgā (Николаевская академия Генерального штаба), kuru pabeidza 1899. gadā. Ieguva štābkapteiņa (1899), kapteiņa (1901) un apakšpulkveža (1904) dienesta pakāpes.

Piedalījās Krievijas—Japānas karā 1904.—1905. gadā kā 31. divīzijas štāba priekšnieka vietas izpildītājs. 1908. gadā viņu paaugstināja par pulkvedi, 1913. gadā K. Ezeriņš kļuva par 19. divīzijas štāba priekšnieku. Pirmā pasaules kara laikā pulkvedis Ezeriņš bija 76. un 53. kājnieku pulka komandieris, 74. divīzijas štāba priekšnieks, paaugstināts par ģenerālmajoru (1916).

Oktobra revolūcijas laikā 1917. gadā K. Ezeriņš bija Ģenerālštāba pārvaldes priekšnieks, 1918. gadā — Sarkanās armijas Galvenā štāba nodaļas priekšnieks. 1919. gada 23. janvārī Ezeriņu iecēla par Padomju Latvijas armijas štāba Administratīvās daļas priekšnieku, pēc tam viņš darbojās Sarkanās armijas 15. armijas štābā.

1920. gada septembrī K. Ezeriņš dezertēja no Sarkanās armijas, pārgāja robežu un 1920. gada decembrī kļuva par Latvijas armijas Reglamentu caurskatīšanas un rediģēšanas komisijas priekšsēdētāju. 1924. gadā ģenerālis K. Ezeriņš bija kara ministra biedrs, vēlāk — Latvijas Republikas Kara ministrijas padomes loceklis. 1926. gada oktobrī viņu iecēla par Kara ministrijas izmeklēšanas komisijas locekli, bet decembrī atvaļināja sakarā ar štatu samazināšanu.

Miris 1934. gada 29. septembrī Rīgā, apbedīts II Meža kapos. 

 Apbalvojumi 
 Sv. Staņislava ordenis, II (ar šķēpiem), III (ar šķēpiem) šķira
 Sv. Annas ordenis, II (ar šķēpiem), III (ar šķēpiem), IV šķira
 Sv. Vladimira ordenis, III (ar šķēpiem), IV šķira
 Jura ierocis

 Atsauces 

 Ārējās saites 

 Эзеринг Карл Иванович 
 Русская армия в Великой войне

Kategorija:Bauskas novadā dzimušie
Kategorija:Viļņas karaskolas absolventi
Kategorija:Nikolaja Ģenerālštāba akadēmijas absolventi
Kategorija:Krievijas—Japānas kara dalībnieki
Kategorija:Pirmā pasaules kara dalībnieki
Kategorija:Krievijas Impērijas ģenerāļi
Kategorija:Latvijas ģenerāļi
Kategorija:Vladimira ordeņa kavalieri
Kategorija:Staņislava ordeņa kavalieri
Kategorija:Annas ordeņa kavalieri